Document ID: 31978R1025

ΚΑΝΟΝΙΣΜΟΣ (ΕΟΚ) αριθ. 1025/78 ΤΗΣ ΕΠΙΤΡΟΠΗΣ της 19ης Μαΐου 1978 περί τροποποιήσεως του κανονισμού (ΕΟΚ) αριθ. 685/69 "περί λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος"
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τόν κανονισμό (ΕΟΚ) αριθ. 2560/77 (2), και ιδίως το άρθρο 6 παράγραφος 7,
Εκτιμώντας:
ότι ο κανονισμός (ΕΟΚ) αριθ. 685/69 της Επιτροπής της 14ης Απριλίου 1969, περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος (3), όπως τροποποιήθηκε τελευταία από τον κανονισμό (ΕΟΚ) αριθ. 624/78 (4), προβλέπει ιδίως στο άρθρο 23 τους όρους συνάψεως της συμβάσεως αποθεματοποιήσεως- ότι το άρθρο 24 καθορίζει τα διάφορα στοιχεία που συνδέονται με τα έξοδα αποθεματοποιήσεως- ότι το άρθρο 27 αφορά τη δυνατότητα χορηγήσεως ενισχύσεως στην αποθεματοποίηση της κρέμας γάλακτος- ότι για να εξασφαλισθεί ενιαίος τρόπος εφαρμογής και για να αποφευχθούν διοικητικές δυσχέρειες, οι οποίες θα ήταν δυνατόν να παρουσιασθούν στην πράξη, πρέπει να συμπληρωθούν οι εν λόγω διατάξεις, ιδίως ως προς τους όρους συνάψεως της συμβάσεως αποθεματοποιήσεως, το συντελεστή μετατροπής σε εθνικό νόμισμα που εφαρμόζεται στα ποσά των εξόδων αποθεματοποιήσεως που εκφράζονται σε λογιστικές μονάδες, καθώς επίσης και την περιεκτικότητα της κρέμας γάλακτος σε λιπαρές ουσίες, η οποία είναι δυνατό να αποτελέσει το αντικείμενο της αποθεματοποιήσεως-
ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διετύπωσε γνώμη εντός της προθεσμίας που έχει ταχθεί από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 685/69 τροποποιείται ως εξής:
1. Στο άρθρο 23, η παράγραφος 6 αντικαθίσταται από την ακόλουθη παράγραφο:
"6. Η σύμβαση αποθεματοποιήσεως:
α) πρέπει να είναι διατυπωμένη εγγράφως και να αναφέρει την ημέρα ενάρξεως της βάσει της συμβάσεως αποθεματοποιήσεως που πρέπει να πραγματοποιηθεί κατά τη διάρκεια της περιόδου αποθεματοποιήσεως που αναφέρεται στο άρθρο 28 παράγραφος 1,
β) πρέπει να συναφθεί μετά την είσοδο του βουτύρου στα αποθέματα και σε ανώτατο χρονικό διάστημα ενός μηνός μετά την ημερομηνία ενάρξεως της βάσει της συμβάσεως αποθεματοποιήσεως."
2. Στην παράγραφο 1 του άρθρου 24 οι διατάξεις, οι οποίες εμφαίνονται στο πρώτο εδάφιο υπό γ) αντικαθίστανται από τις ακόλουθες διατάξεις:
"γ) ένα ποσό ανά ημέρα της βάσει της συμβάσεως αποθεματοποιήσεως που υπολογίζεται σε συνάρτηση με την τιμή αγοράς του βουτύρου, εκφραζομένη σε εθνικό νόμισμα, η οποία εφαρμόζεται από τον οργανισμό παρεμβάσεως του ενδιαφερομένου Κράτους μέλους κατά την ημέρα της συνάψεως της συμβάσεως και με ένα επιτόκιο 8,50% ετησίως-"
και προστίθεται το ακόλουθο εδάφιο:
"Τα ποσά που αναφέρονται υπό α) β) και δ) μετατρέπονται σε εθνικό νόμισμα με την αντιπροσωπευτική τιμή που ισχύει κατά την τελευταία ημέρα της αποθεματοποιήσεως και παρέχει δικαίωμα στην ενίσχυση σύμφωνα με το προηγούμενο εδάφιο."
3. Στο άρθρο 27, η πρώτη περίοδος αντικαθίσταται από την ακόλουθη:
"Ενίσχυση για την αποθεματοποίηση της κρέμας γάλακτος δύναται να χορηγηθεί μόνο για την παστεριωμένη κρέμα, η οποία έχει παραχθεί απ' ευθείας από το γάλα και της οποίας η περιεκτικότητα σε λιπαρή ουσία είναι ίση ή κατώτερη του 80%."
Άρθρο 2
Ο παρών κανονισμός αρχίζει να ισχύει την επομένη από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 19 Μαΐου 1978.

Labels: 3
17
4
6